A WSOP terjeszkedése nyomán először rendeznek világbajnoki versenysorozatot Ausztráliában. A melbourne-i Crown Casino szolgál helyszínül az eseménynek, melynek első tornáján a francia Antoine Saout kaparintotta meg a chipleader pozíciót – írja a Poker.hu.
Egy egyedi lebonyolítású tornával és egy új helyszínnel kezdődött meg a WSOP APAC, azaz a World Series of Poker Asia Pacific versenysorozata. A világhírű Crown Casino falain belül rendezik meg ugyanis az első Ausztrália és Óceánia világbajnokságot, melyen hét tornán mérhetik össze tudásukat a legjobb kártyások.
Az első verseny az úgynevezett Accumulator torna, ahol már le is zajlott az első három selejtező nap. Ezek alapján 1 085 játékos fizette be az 1 100 dolláros nevezési díjat, amivel 1 085 000 dolláros nyereményalap jött létre.
Összesen 90 zsugást díjaznak, a győztes 211 ezer dollárral lesz gazdagabb, valamint egy WSOP karkötővel. A legtöbb zsetont a francia Antoine Saout szerezte, aki 2009-ben a világbajnoki főversenyen szerzett harmadik helyet.
A nevesebb játékosok közül ott lehet a folytatásban Dan Kelly, Melanie Weisner, Jonathan Duhamel, Barry Greenstein, Phil Hellmuth, Eugene Katchalov és Jesse Sylvia is.